Жайлы мектеп: Биыл Қызылорда облысында 10 мектептің құрылысы басталады
DATE: 21:06, 20 Сәуір 2023 | GMT +5
TITLE: Жайлы мектеп: Биыл Қызылорда облысында 10 мектептің құрылысы басталады
URL: https://kaz.inform.kz/news/zhayly-mektep-biyl-kyzylorda-oblysynda-10-mekteptin-kurylysy-bastalady_a4059252/
META: DATE: 21:06, 20 Сәуір 2023 | GMT +5
TOTAL WORDS: 228
AUTHOR(S):
TEXT: Жобаның жалпы құны – 100 млрд теңге. Атап айтқанда: Қызылордада - 8, Аралда - 4, Қазалыда - 2, Қармақшыда - 2, Жалағашта - 1, Сырдарияда - 1, Шиеліде – 1 және​ Жаңақорған ауданында заманауи 2 мектеп бой көтереді. Облыстық білім басқармасының басшысы жоба аясында биыл өңірде 10 мектептің құрылысы басталатынын айтып, олардың өзге мектептерден айырмашылығын сөз етті. «мамырмаусым айында 10 мектептің құрылысын бастаймыз. Бүгінде барлығының жері рәсімделді. Сметалық құжаттары дайындалды. Жалпы ерекшелігіне келсек, бастауыш және жоғары сынып оқушылары мектеп ғимаратының жекелеген блоктарында оқитын болады. Сәйкесінше, олардың өз оқу кабинеттері, әжетханалары, спортзалдары болады. Сондай-ақ бейнебақылау, дыбыстық дабыл сияқты қауіпсіздік нысандары орнатылады, заманауи физика, химия, биология, робототехника сияқты кабинеттермен қамтамасыз етіледі. Арнайы білімді қажет ететін балалар үшін қажетті жағдай жасалады», - деді Мейрамбек Шермағанбет. Жалпы, 2023 жылға білім саласына 260 млрд теңгеге жуық қаржы бөлініп отыр. Алдағы 3 жылда облыстағы үш ауысымды және апатты мектептердің жағдайы толық шешіледі деп күтіліп отыр, ауылдық елді мекендердегі мектептер жаңғыртудан өтеді. Былтыр апатты деп танылған 6 мектептің үшеуінің мәселесі шешімін тапты, ал қалған 3 мектеп «Жайлы мектеп» жобасы аясында салынатын болады. Бұдан бөлек, биыл 5 мектепті пайдалануға беру жоспарланып отыр. Сондай-ақ ағымдағы жылы жоспарға сәйкес ауылдық елді мекендегі 47 мектеп жаңғыртудан өткізіліп, 51 мектепке пәндік кабинеттер алынады. Білім саласындағы тағы бір қуанышты жаңалық, аймақ басшысының тапсырмасына сәйкес, биыл 1-4 сынып оқушылары мектепте тегін ыстық тамақпен қамтылуда. Бұл облыс бойынша алғаш рет жүзеге асырылып отыр
